Taktisk urbanisme

**Taktisk urbanisme**, også kjent som **gerilja-urbanisme**, **popup-urbanisme**, **byreparasjon**, **DIY-urbanisme**, eller **urban prototyping**, er en lavkostnads og midlertidig endring av et bygget miljø, vanligvis i byer for å forbedre lokale nabolag og samlingssteder.

Taktisk urbanisme gjøres ofte av innbyggere på eget initiativ for å fremme positiv endring i nabolag og lokalsamfunn, men kan også gjøres av offentlige etater. Initiativ fra innbyggere er ofte midlertidige installasjoner ment å legge press på offentlige etater til å installere en mer permanent eller kostbar versjon av forbedringen. Taktisk urbanisme fokuserer på «handling nå» og kan være et komplement til strategisk urbanisme som fokuserer på planlegging for fremtiden.

Begrepet ble popularisert rundt 2010 for å referere til en rekke kjente metoder. The Street Plans Collaborative definerer taktisk urbanisme med fem kjennetegn:

# Igangsettelse av en bevisst og stegvis endring
# Lokale løsninger for lokale planleggingsproblemer
# Kortsiktige steg mot en langsiktig endring
# Lav risiko, med potensielt høy belønning
# Bygge sosial kapital mellom innbyggere og institusjoner

## Eksempler

Taktiske urbanisme varierer betydelig i omfang, størrelse, budsjett, lovlighet og støtte. Prosjekter begynner ofte som grasrotintervensjoner og sprer seg til andre byer, og blir i noen tilfeller senere akseptert og formalisert av kommunale myndigheter som beste praksis.

Noen vanlige eksempler er:

* **Bedre gater** (*better block initiatives*): Matvogner, midlertidige sykkelfelt og smalere gater
* **Beskyttede sykkelfelt**: Pop-up sykkelfelt gjøres vanligvis ved å plassere potteplanter eller andre fysiske barrierer for å gjøre malte sykkelfelt tryggere. Noen ganger er det ingen eksisterende sykkelfelt, og den fysiske beskyttelsen er den eneste avgrensningen.
* **Stolbombing** (*chair bombing*): Midlertidige stoler, benker og bord for publikum, gjerne donert eller selvbygd av gjenvunnede materialer, typisk lav kvalitet.
* **Ulovlige gangfelt** (*guerrilla crosswalks*): Hjemmelagde fotgjengeroverganger der innbyggerne mener at myndighetene ikke har lykkes med hensiktsmessig plassering av fotgjengerfelt
* **Fjerning av gjerder** (*de-fencing*): Fjerning av unødvendige gjerder for å bryte ned barrierer
* **Geriljahagearbeid**: Dyrking av jord uten at man har juridiske rettigheter eller tillatelser til det
* **Gerilja[[poding]]**: Pode fruktbærende grener på sterile gatetrær for å dyrke spiselige frukter
* **Sabotasje av fiendtlig arkitektur**: Kan omfatte fjerning av pigger eller armlener som gjør at man ikke kan hvile på benker og lignende, enten for å undergrave den fiendtlige arkitekturens tiltenkte virkning eller for å protestere mot politikken mot hjemløse. Disse tiltakene regnes ofte som hærverk.

## Galleri

Wayfinding_signage_along_the_bike_path,_Los_Angeles.jpg|Håndskrevet vegskilt er en type taktisk urbanisme
Ζωγραφιά_City_RePAIR_Project.jpg|Gatemaleri av Ζωγραφιά City RePAIR Project
Guerilla_Grafting.jpg|Geriljapoding
Portal_to_Park_Avenue.jpg|Sommerstengt gate i New York City, Park Avenue Viaduct
Pop-up-Radweg_Petersburger_Straße_Berlin_2.jpg|Pop-up sykkelfelt i Berlin, 2020


## Se også
* Kjørefeltreduksjon, transportplanlegging der antall kjørefelt eller veibredde reduseres for å oppnå systemiske forbedringer, som parkering eller sykkelfelt
* Ta tilbake gatene, endring av gater fra å fokusere på bilbruk til annen bruk
* Permeabilitet (arealplanlegging og transport), hva slags typer transportformer som kan bevege seg gjennom et område
* Pop-up-sykkelveg, sykkelveg som som settes opp raskt

## Referanser


## Eksterne lenker
* street-plans.com, en gratis bokserie om taktisk urbanisme